Aftreeoord-moord: Man met voetboeie in hofTersius du Plessis tydens vanoggend se hofverskyning. (Foto: Tania Heyns) Die 36-jarige man wat tydens sy eerste hofverskyning in soveel woorde gesê het dat hý die een is wat die 86-jarige Johanna Rossouw in Januarie by haar huis in die Eden Park-aftreeoord in Emalahleni (Witbank) vermoor het, het Donderdag weer in die landdroshof in die stad verskyn. Tersius du Plessis het vanoggend in voetboeie en omring deur verskeie korrektiewe beamptes in die hofsaal in afwagting van sy verskyning in die beskuldigdebank gesit. Hy het vir verslaggewers in die hof beduie dat hy met hulle wil praat. Die beamptes het hom egter nie toegelaat nie. Du Plessis het later in die beskuldigdebank beswaar aangeteken toe die staat aandui dat die saak vir verdere ondersoek uitgestel moet word. Du Plessis se regsverteenwoordiger het aangevoer dat hy reeds al die inligting wat benodig word, verskaf het. Tersius du Plessis. (Foto: Maroela Media) Hy het egter later ingestem dat die saak tot Junie uitgestel word nadat die staatsaanklaer aan landdros Vusimuzi Mtsweni gesê het dat die nadoodse ondersoek nog uitstaande is. Du Plessis verskyn nou weer op 15 Junie in die hof. Maroela Media het vroeër berig Du Plessis staan tereg op aanklag van moord en motordiefstal. Rossouw is op 31 Januarie in haar huis in Fuchsiastraat in die Eden Park-aftreeoord oorrompel en vermoor. Sy is sowat 30 keer met ’n mes gesteek. Haar hande is agter haar rug vasgebind en ’n mus is in haar mond gedruk. Seep is oor haar gesig uitgegooi. Du Plessis het na bewering met Rossouw se wit Honda Jazz die perseel verlaat. ’n Ondersoek het die polisie na Krugersdorp gelei waar die motor verlate gevind is. Du Plessis het hom kort daarna by die Mondeor-polisiestasie in Johannesburg oorgegee en tydens sy eerste verskyning gebieg dat hy Rossouw vermoor het.